<classify> NAIBU Katibu Mkuu Ofisi ya Rais Tawala za Mikoa na Serikali za Mitaa, Dk Dorothy Gwajima amefanya mkutano na wajumbe 234 wa timu za uendeshaji huduma za afya mikoa.Mkutano huo pia umehusisha baadhi ya wakurugenzi wa idara za afya wa Tamisemi na walezi wa mikoa kutoka mikoa 26 kielektroniki. Mkutano kazi huo uliofanyika juzi kwa mara ya kwanza kwa kutumia teknolojia hiyo, unalenga kupunguza gharama na kuboresha ufanisi katika ufuatiliaji wa utekelezaji majukumu ya serikali. Mkutano huo wa saa moja, pia ulitoa fursa kwa wajumbe wa kikao hicho kuuliza maswali na majibu na ufafanuzi kutolewa papo kwa hapo.Akizungumza kwa video kutoka Kilimanjaro aliko ziara ya kikazi, Dk Gwajima alisema: nitatumia njia ya kieletroniki kukutana na wadau wa sekta ya afya, kutoa maelekezo na kufuatilia utekelezaji wa majukumu.Alisema hatua hiyo imepunguza gharama za safari kwa ajili ya kukutana na wadau, kutoa maelekezo na kufuatilia utekelezaji majukumu.Mfumo huu pia utasaidia kudhibiti matumizi ya fedha zilizokuwa zikitumika uendeshaji wa vikao na kutoa maagizo ya kufanya maboresho ya haraka na kuleta tija sekta ya afya, alisema.Ningefanya kikao cha siku moja cha wadau wa afya, posho peke yake bila gharama za safari na ukumbi siku moja ingegharimu Sh milioni 30 na ukijumlisha na siku mbili za safari kuja Dodoma si chini ya Sh milioni 100, alisema.Alisema pia mfumo huo utasaidia kutatua changamoto katika mikoa na halmashauri kwa kutoa ushauri wa haraka na kupokea taarifa za utekelezaji kwa ufanisi na gharama nafuu zaidi ukilinganisha na safari za kufanya vikao mbali Dk Gwajima aliwaagiza waganga wakuu wa mikoa, wilaya na timu za uendeshaji huduma za afya kufanya tathmini kujua changamoto wanazozisema kwa takwimu si maneno ambayo yanayoficha uhalisia wa changamoto husika.Kabla hatujasema upungufu wa watumishi tufanye mahesabu ya uwiano wa uwingi wa kazi kwa kila mtumishi kwa fomula ya WISN. Vinginevyo ukisubiri hadi wizara ije ifanye basi hapo ni kwamba, RHMT CHMT mtakuwa mmeshindwa kutekeleza wajibu wenu na badala yake mmegeuka chanzo cha changamoto. Dk Gwajima alisisitiza haja ya kufanya hesabu sahihi kupata wataalamu na kufanya mgawanyo sawa wa watumishi kwa kuwahamishia baadhi katika maeneo yenye upungufu mkubwa zaidi wakati taratibu za ajira zikiwa zinaendelea.Pia aliwataka wajumbe hao kabla ya kuandika ukosefu wa vifaa tiba, wakahakiki maeneo yenye akiba ya vifaa ambavyo havitumiki ili vipelekwe maeneo yenye uhitaji mkubwa.Kila wakati tunawaza kununua vifaa tiba kwenye maeneo ambayo hayana kumbe kuna baadhi ya maeneo kuna vifaa vinaharibika bila kutumika au kupotea. Hivyo ni lazima kufanya uhakiki ili maeneo ambayo vifaa havitumiki kwa wingi basi vipelekwe kule kwenye uhitaji.  <topic>: KITAIFA 